L'Ajuntament presenta el cartell i la programació de la cavalcada dels Reis d’Orient
20 de desembre 2022

![](/media/mnoookn2/c_cartelcabalgatafin.jpg?width=850&height=566.9886363636364)

L'Ajuntament de Sagunt ha presentat este matí el cartell de la cavalcada dels Reis d’Orient, així com la programació per als més xicotets i xicotetes del municipi per a este dia. L'autora del cartell ha sigut Mari Carmen Martín, qui ha guanyat el concurs que s'ha realitzat amb els centres ocupacionals de la ciutat, Sant Cristòfol i Socoltie.

Respecte a la programació per a les cavalcades dels Reis d’Orient del 5 de gener, la jornada començarà a les 10.00 hores amb la concentració en el port marítim, a més hi haurà una activitat prèvia en el moll amb animació, i a les 11.00 hores serà l'arribada dels Reis d’Orient amb vaixell. Així mateix, la cavalcada començarà a Sagunt a les 17.00 hores aproximadament i a les 18.15 hores aproximadament tindrà lloc en el Palau Consistorial la recepció dels Reis a càrrec de l'alcalde de Sagunt, Darío Moreno. L'itinerari serà: c/ Almenara / pl. Blasco Ibáñez / Camí Reial / Ajuntament. Així mateix, a les 18.30 hores serà l'Adoració en Viu 2023 a càrrec de l'associació Passió per Sagunt.

En el Port de Sagunt, la cavalcada començarà a les 19 hores i està previst que els Reis arriben al Triangle Umbral sobre les 20.30 h. Allí tindrà lloc la recepció amb l'alcalde de Sagunt. L'itinerari serà: avinguda 9 d'Octubre (parc de l'Albereda) fins a arribar al Triangle Umbral.

Respecte al concurs del cartell, l'alcalde de Sagunt li ha donat l'enhorabona a la guanyadora «**perquè el dibuix és preciós i ara estarà per tota la ciutat perquè el que volem és explicar-los a totes les persones que les seues majestats d'Orient venen el dia 5**». A més, ha animat «**a tothom a viure estos dies de màgia amb moltíssima il·lusió. Cal ressaltar que hi ha hagut subcampió, que és Tomás. Enhorabona Tomás també pel treball i sobretot a tots i totes les que heu participat. Perquè hi haja un guanyador és important que tothom col·labore. Desitjar-vos a tots que us encanten totes les activitats que hem preparat amb els Reis d'Orient i animar a tothom a participar en estos dies amb moltíssima felicitat**».

El regidor de Joventut i Infància, Guillermo Sampedro, ha explicat que, com cada any, es llança el concurs de l'elaboració del cartell de la cavalcada de Nadal, **«un any el fem amb el Batxillerat Artístic de l'IES Clot del Moro i un altre any, com és este cas, el fem amb els centres ocupacionals de la ciutat, Sant Cristòfol i Socoltie. La veritat és que hi ha hagut molta participació. La guanyadora enguany ha sigut Mari Carmen Martín, a la qual li agraïm el treball tan estupend i el disseny que ens ha fet enguany per al cartell de la cavalcada**».

Respecte a la cavalcada de Reis d’Orient, Sampedro ha indicat que després d'un parell d'anys «**rars, amb massa incidència, amb covid, amb pandèmia i altra, cal dir que enguany tornem a la normalitat i, enguany, sí que per fi tindrem cavalcada. Tornem a eixa cavalcada oberta que venim impulsant des del departament de Joventut i Infància».** La cavalcada oberta significa que **«més de mil persones participaran en eixos dos recorreguts, en les activitats del matí, entre elles 15 associacions locals a les quals cal agrair que s'hagen unit des del primer minut**».

En este sentit, el regidor de Joventut i Infància ha destacat que «**quan vam saber que tornàvem a la normalitat, de seguida comptem amb eixe teixit associatiu cultural local**», entre ells estan les entitats Ales, Gimnàstica Morvedre, Avocam, Discamp, Falla Avinguda, Falla Els Vents, Falla Rodrigo, SOS Animals, Diverse, Falla el Palleter, Falla Xurruca, Centro Aragonés Puerto, Falla El Tabalet, Falla el Mercat, Falla Plaza Ibérica, Casa de Andalucía i FJFS.

També les AMPES dels col·legis Tierno Galván, María Yocasta, Vilamar, Begoña, Mediterráneo, María Inmaculada i Cervantes; així com les actuacions de la Fam, Airshow, Green Gos, Batukada, Dolçainers Sagunt, Dinamic, Tita, Acadèmia Ball Leo Molina, Ainoa i Adoración Reyes Magos. A més, els departament municipals de Manteniment, Trànsit, Policia Local, Protecció Civil, SAG, Consergeria Palau Consistorial, Tinença d'Alcaldia, Mario Monreal, Gabinet de Comunicació i Cultura.

També ha agraït a Boluda, que «**ens deixa sempre el vaixell amb el qual les seues majestats venen des d'Orient fins al Port de Sagunt. També, a l'Autoritat Portuària, que ens permet fer eixa recepció als Reis i SAGASS que també col·labora amb la cavalcada**». Finalment, ha felicitat a Socoltie i a Sant Cristòfol i, especialment, a Mari Carmen Martín que ha sigut la guanyadora.

![](/media/j0flbfk2/c_cartelcabalgatamini.jpg?width=850&height=566.9886363636364)

*   [](http://www.facebook.com/sharer.php?u=https://aytosagunto.es/va/actualitat/l-ajuntament-presenta-el-cartell-i-la-programacio-de-la-cavalcada-dels-reis-d-orient/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-presenta-el-cartell-i-la-programacio-de-la-cavalcada-dels-reis-d-orient/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-presenta-el-cartell-i-la-programacio-de-la-cavalcada-dels-reis-d-orient/ "Linked In")
*   [](mailto:?body=https://aytosagunto.es/va/actualitat/l-ajuntament-presenta-el-cartell-i-la-programacio-de-la-cavalcada-dels-reis-d-orient/)